Dame i gospodo narodni poslanici, reklamiram povredu Poslovnika, član 85 (nemojte mi računati ovo vreme): "Sednice Narodne skupštine na kojima se vodi rasprava o predlozima zakona, plana razvoja, prostornog plana, budžeta, završnog računa, Poslovnika, deklaracija, rezolucija, preporuka, odluka, zaključaka i autentičnih tumačenja akata koje donosi Narodna skupština, održavaju se utorkom, sredom i četvrtkom u vremenu od 10.00 do 18.00 časova sa prekidom od jednog sata. Narodna skupština odlučuje o predlozima zakona, plana razvoja, prostornog plana, budžeta, završnog računa, Poslovnika, deklaracija, rezolucija, preporuka, odluka, zaključaka i autentičnih tumačenja akata koje donosi Narodna skupština, u načelu, pojedinostima i u celini u danima za glasanje. Predsednik Narodne skupštine određuje dane za glasanje po završetku rasprave o svim tačkama dnevnog reda. Izuzetno, predsednik Narodne skupštine može odlučiti da se sednica Narodne skupštine održi i drugim danima, odnosno da Narodna skupština produži rad i posle 18.00 časova, ukoliko za to postoje opravdani razlozi koje predsednik saopštava narodnim poslanicima. Predsednik može produžiti rad Narodne skupštine i posle 18.00 časova i to samo do završetka rasprave u načelu, odnosno pojedinostima, o započetoj tački dnevnog reda. O produženju sednice posle 18.00 časova predsednik je dužan da obavesti Narodnu skupštinu najkasnije do 16.00 časova na dan održavanja sednice za koju predlaže produženje rada". Elem, ovo je član 85, koji bi trebalo, gospođo predsedniče, da vas rukovodi i treba da povedete računa o načinu kako će raditi ova skupština. Ono što je evidentno, otkako je formirana ova skupština, nažalost, vladajuća većina apsolutno nije u stanju da nađe odgovore za sve probleme, ili bar za najvažnije probleme, sa kojima se suočava država i sa kojima se suočavaju građani naše države. Pre svega, vama je bilo potrebno mnogo vremena da biste uopšte došli do dogovora da biste formirali koaliciju, zato što su vam apetiti veliki, zato što je ta raspodela plena, koju predviđa vlast, kod vas bila najvažnija stvar. Vama je najvažnije bilo ko će koje ministarstvo da dobije, ko će koje javno preduzeće, a država i građani vas uopšte nisu interesovali. Sva svoja predizborna obećanja ste zaboravili istog momenta kad su završeni izbori, jer niste ni imali nameru da ozbiljno održite bilo koje obećanje ili da radite bilo šta što bi rešavalo probleme građana Srbije. Pošto nema puno vremena, mada ću i kasnije da se javim po Poslovniku, ali očigledno je da je u poslednje vreme, zbog problema koje imate pre svega u vladajućoj koaliciji, ne samo oko gasnog sporazuma, nego i oko budžeta, što je bilo evidentno, vi pred nemogućnošću da nađete rešenje pokušavate jednu providnu igru, koju je svako već prozreo, i građani Srbije, da odgovornost za navodnu blokadu Skupštine i nerad prebacite na poslanike opozicije, kako su navodno oni ti koji vas sprečavaju da radite. Vi nemate elementarnu volju da stvarno sa poslanicima opozicije nađete zajednički jezik kako biste mogli da, ukoliko postoje stvarno ozbiljni razlozi, ozbiljni problemi, za razliku od nekih ranijih perioda, dogovorom rešimo probleme. Ne, vi hoćete to na način koji je prepoznatljiv kad ste vi u pitanju, a to je majorizacija grubom primenom sile od strane većine. Ali, moram da vam kažem da ćete se suočiti sa jedinim načinom koji opozicija u ovom momentu može da da, a to je da radimo po Poslovniku i da građanima Srbije skrenemo pažnju zbog čega vi sve ovo radite. Hvala i oprostite na produžetku.
Gospodine Todoroviću, ja sam upravo sinoć, kada sam zakazala rad za danas, dala obrazloženje u skladu sa članom koji ste citirali. Dakle, značaj i ove sednice, a i potreba da u ovoj kalendarskoj godini razmatramo izuzetno značajna akta, pre svega Zakon o budžetu i naravno, izuzetno značajnu tačku dnevnog reda koju je pokrenula grupa poslanika opozicije - poverenje Vladi, zaista su razlog da, poštujući potrebu građana, Zakon o budžetu bude donet u regularnom roku, zakazala sam, dakle, današnji rad. Moram vam reći da je raspoloženje onih koji su zaista do kraja vrlo korektno radili i sarađivali na amandmanima i davali doprinos kroz svoje učešće u diskusiji bilo krajnje odobravajuće u pogledu mog predloga. Naravno da politički dogovori mogu to menjati, ali istina je da je juče, posebno kada sam predložila da danas radimo od 10.00 do 16.00 časova, bilo jedno sasvim prihvatljivo raspoloženje koje mi je dalo za pravo da očekujem da ćemo danas raditi i ja vas pozivam da radimo. Reč ima gospodin Aligrudić.
Osnov mog javljanja su čl. 27. i 85. jer ste po članu 27, predsednice, u obavezi da se starate o primeni ovog poslovnika i da pri tom poštujete zakone ove države. Dakle, kad je reč o članu 85, od svih ovih stavova koje je citirao gospodin Todorović pre svega me interesuje ovaj stav 4. Još jednom ću ga pročitati: "Izuzetno, predsednik Narodne skupštine može odlučiti da se sednica Narodne skupštine održi i drugim danima, odnosno da Narodna skupština produži rad i posle 18.00 časova ukoliko za to postoje opravdani razlozi koje predsednik saopštava narodnim poslanicima". Izvinite, gospođo predsednice, smatram da ne postoje nikakvi opravdani razlozi da se radi danas, za vikend, subotom. Radni dani su, pre svega, utorak, sreda i četvrtak; prva linija izuzetka su ponedeljak i petak, na šta smo naravno pristali, čak smo pristali da ne date nikakve ni opravdane razloge da bismo radili ponedeljkom i petkom, smatrajući da je više nego očigledno da je potrebno za Skupštinu da radi i tim danima, pristali smo da produžavate radno vreme posle 18.00 časova bilo kojeg od radnih dana, čak ne slušajući niti mareći za bilo kakvo iznošenje opravdanih razloga da bi to bio slučaj. Međutim, kada pređete tu granicu, kada ne postoje opravdani razlozi da radite subotom, onda moramo reći nešto o tome. Naime, nama se čini da je ovde u pitanju jedno zamešateljstvo. Vlada Republike Srbije nema kapacitet da završi skoro nijedan posao. U pitanju su tektonski poremećaji unutar Vlade oko ključnih stvari, kao što je, recimo, zaključenje ugovora sa Rusijom o naftnom sporazumu, kao što su druge stvari, kao što je nemogućnost ispunjenja određenih obećanja, nemogućnost da se suočite sa posledicama ekonomske krize. Imamo situaciju da od pedesetak zakona, koji je trebalo da su do sada već stigli u Skupštinu kako bi se raspravili do kraja godine, nije stiglo ni 15, onih zakona koji su neophodni za proces pridruživanja EU. Kad sve to saberemo, mi imamo jednu neaktivnu vladu koja je, zapravo, crna rupa, za razliku od ove Narodne skupštine, i umesto da nam vladajuća koalicija pokaže agendu u kojoj postoje precizni rokovi, u kojoj postoji određena dinamika za koju bi se ova Narodna skupština vezala, a na osnovu koje bismo mi mogli da sednemo i dogovorimo se, ono što se inače retko opozicija dogovara s vlašću, oko dinamike rada Narodne skupštine u interesu građana, mi to sve sa strane vladajuće koalicije nemamo, nemamo od strane Vlade Republike Srbije. S druge strane, kada je u toku jedna sednica koja je zaglavila, a pre svega, u ovom slučaju, zbog jednog zakona koji je potpuno nenormalan, to je ovaj zakon o mreži sudova u Srbiji, protiv koga je ustala čitava Srbija, uključujući čak i one koji podržavaju vladajuću koaliciju, čak i poslanike vladajuće koalicije, onda se odjednom izmišlja subota, rad noću i sve ostalo. Ljudi, to nije korektno. Mislim da bismo morali da se dogovorimo oko nekih prioriteta i mislim da bi trebalo zaista da sednemo, prvi put jer dosad tako nismo radili, sa ozbiljnom agendom na našim sastancima, da vidimo šta tu ima da se radi, koji su rokovi, šta kad ističe itd. Sa MMF je sporazum napravljen da Predlog budžeta bude dovoljan za realizaciju tog sporazuma od 15. decembra. Tu ne teku nikakvi rokovi i nemojte da plašite građane Srbije. (Predsednik: Vreme.) Završavam. DSS ništa neće uraditi u ovom parlamentu, verujem ni drugi poslanici opozicije, da bilo kog građanina Srbije liši bilo kakvog očekivanog prava koje proističe iz rada ovog parlamenta, ni kada je reč o pasošima, ni kada je reč o isterivanju drugih prava. Nikada se to neće desiti jer mi brinemo o njihovim interesima. Problem je u tome što oni moraju da saznaju da nerad Vlade govori o tome da vi ne brinete o njihovim interesima.
Gospodin Dragan Todorović ima opet prednost, kao šef poslaničke grupe, po dogovoru.
Dame i gospodo narodni poslanici, pozivam se ponovo na član 85. i moram da vam kažem, gospođo predsedniče, da vi nastavljate da radite ono što smo istakli i gospodin Aligrudić i ja u prvom javljanju. Vi (evo, tražim neki blagi izraz za ovo šte rekli)pokušavate stvarno da javnost ne obavestite istinito. Kažete da je izuzetno važno, da ste vi juče to rekli, treba da se donese budžet, da se usvoji ovaj set zakona itd., a ja vas pitam – da li ste postupili kao pozicija u skladu sa zakonom, kada je u pitanju budžet? Da vas podsetim – znate li kada ste dobili budžet, kad su poslanici dobili Predlog budžeta? Znate li kad je trebalo da ga dobijemo? Znate li kad je Vlada usvojila budžet? Znate li koliko je bilo problema da se usvoji budžet unutar vladajuće većine? Znate li koliko ste potrošili novinskog papira, jer svako je iskoristio uticaj u nekom od listova da bi preko novina obavestili svoje partnere u vlasti da neće prihvatiti usvajanje budžeta dok njihova ministarstva ne budu dobila onoliko para koliko su ona predvidela ili koliko im treba? I sad nama prebacujete to do čega ste vi u stvari doveli. Vašu nesposobnost, vašu svađu, vašu pohlepu unutar Vlade vi sad prebacujete na opoziciju i, zaboga, nećemo moći da usvojimo budžet. Kad ste vi to saznali? Jeste li videli koliko stranca ima budžet? Milim da ima oko 900, nije ni bitno. Kako mislite da taj budžet bude stvarno razmatran ako ne može da se pogleda na način koji bi podrazumevao da možemo o njemu da raspravljamo kao odgovorni ljudi? I vi nama prebacujete sad - moraćemo to da usvojimo do kraja godine jer ćemo preći na privremeno finansiranje itd. Pa, vas to uopšte ne brine. Ne mislim na vas poslanike, vi podnosite problem koji stvaraju ovi vaši koji su u Vladi i morate da gutate sve ovo što se dešava. Stvorili ste problem i taj problem hoćete da prebacite na opoziciju, ali vam stvarno to neće poći za rukom. Molim vas, služite se argumentima, služite se istinom, nemojte da obmanjujete građane Srbije.
Zahvaljujem. Gospođa Nada Kolundžija, a zatim gospodin Markićević.
Poštovana predsednice, uvaženo predsedništvo, dame i gospodo narodni poslanici, mi ne želimo da krijemo da u ovoj zemlji postoje problemi i da Vlada, suočavajući se sa problemima koji postoje, takođe ima probleme. To uopšte nije sporno. Mislim da to nije nešto čemu bi bilo ko trebalo da se raduje. Mislim da bi, bez obzira da li smo vlast ili opozicija, trebalo da nas raduje da Vlada sa uspehom rešava probleme u ovoj zemlji i da bi to trebalo da bude, u svakom slučaju, nešto što i mi želimo i čemu želimo da doprinesemo. Slažem se da bi trebalo da napravimo, koliko god je to moguće, dogovor i agendu onoga što su neki sledeći koraci i mi smo spremni to da radimo. Naravno, u situaciji u kojoj je moguće planirati i u kojoj je moguće predvideti koliko će nešto da traje i koji su sledeći koraci koje ćemo, kada prethodni korak završimo, moći da napravimo. Apsolutno se ne slažem s tim da se u bilo kom trenutku radilo o bilo kakvoj samovolji većine i uspostavljanju nekakve torture nad manjinom. Mogu odgovorno da tvrdim da ovde jedna neodgovorna manjina vrši torturu nad većinom. Da bih pokazala da ne pričam napamet, želim da iznesem neke vrlo konkretne podatke. Od početka konstituisanja ove skupštine SRS se po Poslovniku javila 1.272 puta. Ako to nije opstrukcija, onda ja ne znam šta je opstrukcija. O navodnim povredama Poslovnika SRS je govorila 67 sati, pozivajući se na Poslovnik. To je 10 radnih dana. Ovo govorim samo u odnosu na SRS. Kada govorim o namernoj opstrukciji i pokušaju da se spreči rad ovog parlamenta, ne govorim ni o jednoj parlamentarnoj grupi osim o SRS, jer podaci govore. Dakle, bez obzira kakav ko utisak ima, ... (Predsednik: Gospodo poslanici, ja vas molim da saslušamo gospođu Kolundžija. Molim vas, nemojte ometati govornika.) ... činjenice dokazuju da se ovde radi o opstrukciji. Postavlja se samo pitanje koji je razlog za opstrukciju, a na to pitanje odgovorićemo vam ubrzo.
Gospodin Markićević ima reč.
Gospođo predsednice, kolege narodni poslanici, poštovani građani Srbije, iz prethodnog izlaganja gospođe Kolundžija, šefa poslaničkog kluba DS... (Predsednik: Gospodo poslanici, molim vas da saslušamo govornike. Pošto je podignuto preko 50 ruku, da saslušamo predstavnike svih poslaničkih grupa, pa ću verovatno napraviti pauzu. Tako nećemo moći da radimo.) Poštovana predsednice, pozivam se na članove 225, 226. i 85. Iz prethodnog izlaganja gospođe Kolundžija, šefa poslaničkog kluba DS, građani Srbije mogu da shvate zašto je zakazana ova sednica danas, zašto mi radimo u subotu. Ja lično sam prikraćen za jedno pravo, da amandman, već znate koji, o invalidima, ne mogu da realizujem umesto onih koji su plaćeni za to, jer danas gubim ceo dan. Za danas sam bio zakazao sastanke sa nekoliko invalidskih udruženja. Zbog čega vladajuća koalicija ovo radi? Zbog toga što je u raspravi od prošle sedmice jasno bilo da opozicija hoće da radi konstruktivno i, kada vladajuća koalicija i građani u diskusijama poslanika i NS i ostalih opozicionih stranaka shvate ko je u pravu, onda se izlazi sa ovakvim provokativnim izjavama i pokušava opoziciji da imputira da ona vrši opstrukciju Skupštine. Samo da vas podsetim, ono što građani nisu videli, a trebalo je da vide, u direktnom prenosu sednice Odbora za energetiku i Odbora za privatizaciju, gde su bila dva ministra - to nisu bila dva ministra iz dve stranke vladajuće koalicije. Poštovani građani, to su bila dva ministra iz dve zemlje, iz dve različite zemlje, takav je utisak bio. To je jedan razlog zašto ja tražim obaveštenje od vas, potpredsednice. Drugi je razlog, pošto je jedna članica vladajuće koalicije, SVM, rekla da za jedan od zakona o kojem su moji prethodnici govorili ovde, koji je naišao na opštu osudu i građana i stručne javnosti, i evropske stručne pravne javnosti, neće dati ni kvorum - šta to govori? Da li vladajuća koalicija uopšte ima većinu? Da li ona u ovom trenutku pokušava, sa ovakvim provokativnim izjavama, da sakrije tu činjenicu? Izađite pred građane i recite da li se Vlada Republike Srbije raspala.A šta ako neko noćas ili sutra, nekom nesrećom, uhapsi Ratka Mladića? Mi opet nećemo dva meseca da radimo. Je l' tako, gospođo Kolundžija? I za to će da bude kriva opozicija. Celo leto smo čekali da radimo, vi niste zakazivali sednicu. Vi niste smeli da stavite na dnevni red rezoluciju o Kosovu i Metohiji. Prekršili ste sve zakone, i ljudske, i moralne, i pravne. I niste stavili na dnevni red, na zahtev 108 narodnih poslanika, da se raspravlja o Kosovu i Metohiji. Nije to radila opozicija, nego vi, kao vladajuća koalicija.
Gospodin Aligrudić ima reč.
Ako ovde započnemo raspravu koja ima za osnovu Poslovnik i krenemo da diskutujemo na normalan i otvoren način o tome da li postoje opravdani razlozi da se radi na ovakav način ili ne, najmanje što očekujem od šefa poslaničke grupe ZES je da pominje neki teror manjine nad većinom. To ni u političkoj teoriji ni u političkoj praksi nije moguće. Ja za tako nešto nikada u životu nisam čuo. Opozicija ima pravo svuda u svetu, i to građani i vi svi vrlo dobro znate, na legitimnu opstrukciju. Legitimna opstrukcija se primenjuje svaki put kada oni koji predstavljaju građane sa ove strane smatraju da su interesi onih građana koji su za njih glasali, pa i drugih građana, ugroženi načinom rada. Ovim se ugrožava način rada Narodne skupštine. Zašto? Ova skupština nije radila 45 dana ne našom krivicom, nego vašom krivicom. Ova skupština ne dobija budžet na vreme ne našom krivicom, nego vašom krivicom. Gde su prateći zakoni za budžet Republike Srbije? Gde se oni nalaze u ovom trenutku? (Predsednik: Ovde, kod nas.) Da li mi vidimo zakone kojima treba neposredno izvršiti budžet Republike Srbije u paketu mera koji treba da razmatramo? Ne vidimo. Gde su odgovori na poslanička pitanja koja smo postavljali Trezoru, da bismo mogli da razmotrimo, na osnovu toga, na valjan način budžet Republike Srbije i podnesemo amandmane na taj budžet? Da li ste vi svesni, Vlada Republike Srbije, koliko je malo zakona Skupština usvojila zahvaljujući vama, jer niste podnosili predloge zakona? Koliko je amandmana prihvaćeno? Dosta. Zašto je to tako? Zbog toga što ti zakoni nisu valjali, pa je Vlada uvidela potrebu da se amandmani prihvate. Koliko je amandmana prihvaćeno od strane opozicije? Najveći broj. Šta to govori? To govori da je simbioza antagonizma koja postoji između vlasti i opozicije korisna za društvo. Ne možete bežati od toga. Što se tiče ostatka izjave gospođe Nade Kolundžija, moram da kažem da se ja, gospođo Kolundžija, s vama slažem. To je ono što mi dva meseca ovde pričamo, da nam je potreban dogovor o načinu rada. Bez obzira na napore koje je predsednica Narodne skupštine ulagala, što moram da priznam, da se sastanci održavaju i da razgovara sa nama, imam osećaj da u onim političkim instancama koje zapravo odlučuju o postizanju dogovora, a to je neki hard core, tvrdo jezgro DS-a, pre svega, očigledno taj interes nije postojao. Vi nama nikada niste izašli s onim o čemu ste danas ovde govorili. Da ste izašli s jasnom agendom, da je Vlada Republike Srbije izašla s gomilom zakona kojima je pretila do sada, da je Skupština Srbije, kao što je bila u vreme prve Koštuničine vlade, bila preplavljena zakonskim predlozima Vlade... (Poslanici, sa mesta: Ua!) ...a ''ua'' vama zato što niste podneli ništa Narodnoj Skupštini, što ne radite ništa. Izvolite, gospodo, radite nešto, pa da radimo zajedno s vama. Samo tako može. Ako nećete na konsultacijama da razgovaramo o ovome, kao što do sada niste hteli, izvolite da razgovaramo ovde. Imamo vremena do 16.00 časova po podne, pa ćemo se možda nešto dogovoriti.
Gospodin Milisav Petronijević.
Uvažena gospođo predsednice, uvažena gospođo ministarko, dame i gospodo narodni poslanici, pozivam se na član 98, stav 2: ''Predsednik Narodne skupštine može odrediti pauzu u radu sednice Narodne skupštine da bi se izvršile potrebne konsultacije ili pribavilo mišljenje''. Pozivam predsednika Narodne skupštine da da pauzu i obavi konsultacije sa šefovima poslaničkih grupa o načinu rada danas na ovoj sednici Skupštine. Narodna skupština je mnogo dana izgubila radeći na ovaj način. Postoji opasnost da se i danas Skupština pretvori u tribinu. Iz tih razloga molim da se obave konsultacije, imajući u vidu da subota nije redovan radni dan, ali da stav 4. člana 85. Poslovnika daje mogućnost predsedniku Narodne skupštine da zakaže sednicu i za taj dan, naravno uz obrazloženje. Predsednik Narodne skupštine je zakazao sednicu za subotu, za danas, dao obrazloženje koje, naravno, naše kolege iz SRS i DSS danas reklamiraju da nije u skladu sa Poslovnikom, što je takođe legitimno pravo. Ali, ako će današnja sednica da se pretvori u raspravu po Poslovniku, molim da onda danas ne držimo sednicu, jer samo ćemo još jedan dan potrošiti na to. Zaključujem. Pozivam se na član 98. i tražim da predsednik Skupštine prekine sednicu, da pauzu, obavi konsultacije, da vidimo hoćemo li danas raditi, da ne trošimo dan na ovakav način. Hvala lepo.
Gospodin Todorović ima reč. Samo bih htela da podsetim da su svi prateći zakoni oko budžeta već u vašim poslaničkim grupama, i to su vam dostavljani onako kako su stizali, a kao što znate, budžet je pre šest dana dostavljen svakom poslaniku. Što se tiče konsultacija, gospodine Petronijeviću, naravno da smo juče imali konsultacije i na ovu temu. Mi ćemo i danas imati konsultacije, ali prosto, mi se poprilično razumemo... Gospodin Todorović traži reč. Moguće je da će nam omogućiti da radimo danas. Izvolite.
Dame i gospodo narodni poslanici, gospođo Slavice, nemojte da mi pridajete toliki značaj. Ja sam ovde samo jedan poslanik jedne opozicione stranke. Koliko sam mogao da vidim, sve opozicione stranke su na istom stanovištu, da današnja sednica Skupštine Srbije ni u kom slučaju nije zakazana iz onih razloga koje vi navodite. Ali, pre svega, javio sam se zbog gospođe Kolundžija. Gospođo Kolundžija, služite se istinom. Kakva god da je istina, ona može u početku da bude bolna, ali na kraju će dovesti do rezultata. Ako se služite lažima, neistinama, onda nema rezultata. A to je, nažalost, izgleda kod vas postao manir. Pre svega, gospođo Kolundžija, ne bežim ja od toga da vi iznesete svaki podatak koji je vezan za rad ove skupštine, ali mislim da je, korektnosti radi, ako ste već hteli da iznesete neke podatke, onda to trebalo da učinite za celu opoziciju, za svaku stranku, a ne samo za SRS. Znam ja tu vašu nameru. Pazite, mi smo ovde svi na istim pozicijama, pretpostavljam, ali vi iznosite podatke za SRS jer vam je cilj da to prenesete građanima Srbije. To nije korektno. Treba izneti podatke za sve kada nešto objašnjavate, da bi onda svaki građanin mogao na osnovu tih podataka da se opredeli ili da dobije potpunu sliku. To je jedna stvar. Druga stvar, gospođo Kolundžija, podsetiću vas na Zakon o budžetskom sistemu, na budžetski kalendar. To vi odgovorite građanima Srbije. Ne koliko puta je SRS izlazila za govornicu po Poslovniku, nego zašto Vlada nije 1. novembra... Pazite, Zakon o budžetskom sistemu, budžetski kalendar kaže – 1. novembra Vlada usvaja predlog budžeta Republike Srbije i dostavlja ga, zajedno sa Memorandumom o budžetu i finansijskim planovima organizacija obaveznog socijalnog osiguranja, Narodnoj skupštini. Narodna skupština 15. decembra donosi budžet Republike. Kada ste usvojili budžet? Usvojili ste ga 7. decembra. I optužujete opoziciju da vrši opstrukciju! Kako vas nije sramota? Šta ste uradili od onih poslova koje je trebalo da uradite? Šta... [[isključen mikrofon]] ?
Gospođa Nada Kolundžija ima reč.
Poštovana predsednice, uvaženo predsedništvo, dame i gospodo narodni poslanici, pozivam se na čl. 101. i 103. Poslovnika. Naravno da sam govorila punu činjenicu i naravno da sam pominjala samo SRS, zato što sve druge poslaničke grupe zajedno nisu imale toliko koliko vi. Zato sam izdvojila SRS. Dakle, ovde ima 250 poslanika a ne samo pedeset i nešto poslanika SRS-a. Ako se govori o tome ko nad kim vrši torturu, onda je potpuno jasno da jedna manjina od 50 poslanika vrši torturu nad drugih 200 poslanika. To je, prosto, činjenica. Što se tiče agende i kašnjenja sa nekim stvarima, mi to ne sporimo. Mi se ne ubeđujemo sa vama o tome da ne kasnimo u nečemu što je očigledno da se kasni. Naravno da za to postoje objektivni razlozi. To su bili izbori, vreme konstituisanja Vlade, rebalans koji je Vlada usvojila u oktobru i samim tim smo došli u vremenski raspored u kakvom smo danas. Ali se postavlja jedno drugo pitanje – ako postoji kašnjenje, da li to onda znači da vi hoćete sve da zaustavite? Da li vi hoćete da kaznite one koji kasne, pa ćete tako kazniti sve građane Srbije tako što nećemo uraditi posao, jer to je rezultat? Ako se plašite da je ova Vlada krhka, sednica o poverenju Vladi je već zakazana. Dajte da završimo ovu sednicu, da proverimo tu Vladu. Na kraju krajeva, izbori jesu, zaista, uvek rešenje krize. Hvala.
Gospodin Aligrudić ima reč.
Gospođo Kolundžija, imajte, molim vas, u vidu jednu stvar. Da ste budžet Republike Srbije prosledili Skupštini na vreme, on bi bio gotov, a 1. decembra bi bio završen aranžman sa MMF. Ali, to nije urađeno. To nema, verujte mi, i svi to znaju, nikakve veze s bilo kim iz opozicije, bez obzira koja je politička stranka u pitanju. To je prosto k'o pasulj, je l' tako? Mi bismo mogli da razgovaramo o svemu, ponavljam još jednom, da je jasna agenda, da ste vi već sada zakazali sednicu o budžetu. A niste mogli da je zakažete jer nisu na vreme stigli prateći zakoni, bez kojih ne može da se završi čitav posao. Znači, bez obzira na nas, bez obzira na dužinu rasprave o pojedinim zakonima i broj iznetih amandmana, ova agenda sa budžetom ne bi bila brža, jer mi iz opozicije ne skačemo po Vladi Republike Srbije, ne ometamo rad sednica Vlade Republike Srbije, niti se tamo javljamo po Poslovniku, ni po amandmanima, nego valjda vi iz Vlade Republike Srbije radite neki posao, nezavisno od nas. I taj posao, koji radite nezavisno od nas, kasni neverovatno. I onda sad vi nama kažete – hajde, bez ikakvog dogovora (jer ga nije ni bilo, a nema ga upravo zato što nam ne iznosite nikakve činjenice), da radimo subotom, hajde da radimo noću itd. Evo, sada ću vam reći. Nema problema, radili smo mi, kao što znate, i subotom nekada, rađeno je i noću, ali se to onda dogovaralo sa opozicijom na vrlo jasan način, uz određene argumente i uz strahovit pritisak zakonskih predloga koji dolaze od strane Vlade i određenih konkretnih rokova koji su za konkretne stvari isticani, pa ni oni koji su sedeli u opoziciji valjda nisu mogli da dopuste da na njihov teret padne odgovornost za tako nešto. Jeste, pod određenim pritiscima se radilo, ali to su pritisci argumenata,a ne pritisci većine i sile. Nema problema. Ako dođe do pritiska argumenata, radićemo i mi. Pa, šta ćemo drugo da radimo? Ne možemo valjda da kažemo da nećemo uvažiti interes države, interes građana, pa nećemo da radimo subotom i nećemo da radimo do dvanaest uveče? Radićemo. Otvoreno vam kažem – radićemo ako bude bilo potrebno, ali dajte da to bude potrebno. Nemojte da nas zavitlavate. Ne vi lično, nemojte se naći uvređeni, pre svega govorim o onima koji organizuju posao, a to je sada, nažalost, Vlada Republike Srbije, ovakva kakva je. Dajte nam neke argumente. Nemojte ići ovako paušalno. Na kraju krajeva, pošto se očigledno izbori bliže, iz nekog razloga koji je vama znan, a o tome ćemo sigurno već u narednim danima pričati, onda pokušavate na brzinu, kad već slom ide na ovoj strani kompletan, da prebacite, onako na brzaka, odgovornost opoziciji za ono što kod vas ne valja i što je kod vas trulo. Pazite, da biste u tome uspeli, potrebno je još da neko u to poveruje. E, to je jedini vaš problem.
Gospodine Aligrudiću, tačno je da se i pre ovog sastava parlamenta radilo i subotom, i nedeljom, i noću. Tačno je da je budžet i prošle godine kasnio, sa zakašnjenjem je stigao u parlament (ponavljam ono što ste vi rekli), ali je isto tako tačno da je bilo volje opozicije da omogući da se radi, zbog čega ne mogu da prihvatim neke sugestije, koje nisu najzvaničnije, da prekinem ovu sednicu i da idemo na zakon o budžetu, zbog toga što je ovaj dnevni red izuzetno značajan. Ovde se, između ostalog, nalazi i Zakon o putnim ispravama, set pravosudnih zakona, dakle, treba i ovo da izglasamo. Mislim da građani od nas zaista očekuju, kad smo se u ovom broju danas skupili ovde, a i broj pokazuje odgovornost poslanika, da samo još sadržaj našeg današnjeg rada ili agenda, kako biste voleli da kažete, bude u skladu sa očekivanjima građana. Gospođa Kolundžija, pa onda gospodin Todorović.
Pozivam se na Poslovnik, čl. 101. i 103. (da su poslanici dužni da se drže dnevnog reda) i želim samo da kažem da ta argumentacija da nešto nije stiglo, pa smo došli ovde, a nemamo posla prosto ne stoji. Dakle, mi ovde imamo posao koji je vrlo važan, koji takođe ima rokove i vrlo je bitno da ga završimo. Imamo i sledeću sednicu, koja je zakazana na zahtev opozicije, a to je pitanje poverenja Vladi. To takođe smatramo vrlo važnom sednicom i smatramo da do nje treba da dođe što pre. Naravno, ono što nas čeka jeste i budžet, i svi prateći akti koji idu uz budžet, i takođe znamo da je važno i da je interes građana Srbije da taj budžet bude usvojen do kraja godine. Mi možemo da razgovaramo sa opozicijom o tome da li je nešto na toj agendi važno i opoziciji. Ali, mislim da ne možemo da razgovaramo o tome šta je važno na osnovu onoga što je ova vlada i ova parlamentarna većina utvrdila kao strateške prioritete ove zemlje. Oko toga ne možemo da polemišemo, možemo samo da kažemo - u redu, hoćemo da čujemo koja su to pitanja važna opoziciji, koje su to teme koje opozicija smatra da je važno da se stave na dnevni red i da se oko toga dogovorimo. Ali ne može opozicija nama da kaže - to za nas nije važno. To su rekli radikali. Oni tvrde da to nije važno, da neki od ovih zakona koji su na dnevnom redu nisu važni. Dakle, ne možemo da prihvatimo takav odnos, jer to onda nije odnos međusobnog uvažavanja i razumevanja pozicije svakog od nas u ovom parlamentu. Onda je to odnos ucene, a to ne može da se prihvati.
Gospodin Todorović.
Dame i gospodo narodni poslanici, gospođo Kolundžija, ja sam vas i u prethodnom javljanju na neki način pozvao da govorite istinu. Sa istinom možemo da rešimo probleme, a na ovakav način ne možemo da rešimo probleme. Vi sve vreme pokušavate da svoju odgovornost prebacite na opoziciju, posebno na SRS. Ali, hajde da se vratimo ne na ovo izlaganje, nego na ono prethodno. Vama je argument zbog toga što budžet nije stigao na vreme: ''bili su majski izbori''. Što vi to niste rekli građanima Srbije? Što niste to rekli nama? Znate, bili su majski izbori i mi zbog izbora nećemo moći da donesemo budžet na vreme – to je trebalo odmah da nam kažete. To su stvari koje su valjda važne za opoziciju, i argument, i mi bismo znali - nesposobni ste, ne možete da to donesete na vreme, i tako bismo se ponašali. Što ste onda prihvatali da budete vlast, da pravite koaliciju? Kad ste saznali da su izbori u maju? Kad ste saznali da morate u novembru da donesete budžet, da Vlada mora da usvoji budžet? Aman, da l' vi operišete elementarnim činjenicama? Vi sebi dajete za pravo ovde da kažete da budžet nije mogao da bude donesen na vreme zato što su bili majski izbori. Ovo je prosto neverovatno. Šta mislite da ste uzeli da vozite avion pa tek gore, negde na deset hiljada metara, utvrdili da to ne znate? Pa ovo je stvarno sramota. I onda još optužujete opoziciju, i to vi koji ste bili u prethodnoj vladi (manje-više, došlo je do malih promena). I vi sad tražite opravdanje i krivicu prebacujete na opoziciju, posebno na SRS i govorite o ucenama. Vama nije važno, a nama je važno, zato što mi štitimo građane Srbije. Pa, predlažete zakone po hitnom postupku koji će da se primenjuju tek od 2010. godine. Pa koga vi, bre, obmanjujete? Na šta to liči? Sve vreme pokušavate neistinama i lažima da obmanete građane Srbije. To je vaš problem. Izađite sa istinom, sa suštinom, a ne prevarama. Šta je rekao vaš predsednik Vlade? – Osnovao sam tim koji će svakoga momenta voditi računa o svim činjenicama oko svetske ekonomske krize, na čelu ministar finansija, guverner Narodne banke Radovan Jelašić i drugi eksperti. Istoga dana novinari pitaju Radovana Jelašića – da li se tim sastao... (Predsednik: Vreme.) ...šta ste raspravljali, jeste li doneli neki zaključak?, a on kaže - ja nemam pojma da je tim formiran, niti da sam ja u timu. E, to ste vi. I sad recite ko ovde govori istinu, a ko govori neistinu.
Gospođa Kolundžija.
Poštovana gospođo predsednice, uvaženo predsedništvo, dame i gospodo narodni poslanici, naravno, opet se javljam po čl. 101. i 103. Želim samo da kažem da to kako građani vide ko šta radi pokazuju poslednji izbori, na kojima su građani rekli kako ocenjuju vaš rad, između ostalog i u ovom parlamentu. Tako da nemam potrebe da građane dodatno ubeđujem, vi se trudite dovoljno, ali ono što je činjenica, ono što je istina, jeste da mi ni na koga ne prebacujemo sopstveni deo odgovornosti za neke stvari koje kasne, dolaze kasnije od rokova. Dakle, ne radi se o tome i nemojte da izvrćete činjenice. To ja nisam ni u jednom trenutku rekla. Nisam rekla da je bilo ko odgovoran za to što je neki projekat zakonski kasnije stigao u Skupštinu. Ja govorim o tome da ste se vi za 60 i nekoliko dana rada javili 1.272 puta po Poslovniku, da ste potrošili 67 sati, što je više od deset radnih dana. Pri tom, napravićemo analizu koliko ste se besmislenih tema držali u tim svojim javljanjima po Poslovniku, koliko te teme uopšte interesuju građane, pa ćete videti o čemu se zapravo radi. Dakle, mi vas ne prozivamo za ono što naravno nije vaša odgovornost, ali imamo pravo da kažemo - vaša odgovornost jeste što opstruišete i pokušavate da ne samo opstrukcijom, nego destrukcijom razorite instituciju kao što je Narodna skupština Republike Srbije i da u tom smislu mi imamo odgovornost da vas u tome sprečimo. Možda je najvažnije da kažete građanima – šta vi hoćete, šta je ono što vi tražite?
Gospodo narodni poslanici, samo još gospodin Aligrudić, posle toga ćemo imati... Prekidam sada i pozivam šefove poslaničkih grupa da se dogovorimo. U 11.30 časova nastavljamo rad. [[Posle pauze – 11.35]] Dame i gospodo narodni poslanici, nastavljamo rad. Gospodin Todorović, po Poslovniku. Izvolite.
Dame i gospodo narodni poslanici, gospođo predsedniče, očekivao sam od vas da ćete bar obavestiti poslanike o razgovorima koje smo vodili. Da li se vi stidite ili šta je problem? Valjda poslanici treba da znaju rezultat ovih razgovora koje smo imali, a vi prelazite preko toga i očito postoji neki razlog. Neću sada da ga navodim, mislim da bi to trebalo vi da uradite i da kažete šta je rezultat naših razgovora koje smo obavili. To je jedna stvar. Druga stvar, da vam pokažem, gospođo Kolundžija, vaš način poimanja i vođenja politike. Štabovi koji vam pripremaju sve ono što treba da uradite, verujući da će tako najlakše postići cilj, vas upotrebljavaju, možda svesno ili nesvesno. Vi ste izašli sa minutažom za SRS i pozvao sam vas da, korektnosti radi, to je trebalo da uradite za sve poslaničke grupe, odnosno sve političke stranke, ali vi niste ni završili za govornicom, na vestima je već krenula ta informacija. I sad će danas, verovatno i sutra, da bombarduju javnost o tome kako SRS vrši opstrukciju. Elem, i da hoćemo, ne možemo mi to da sprečimo. U vašim rukama je sve, i mediji, i vlast, i novac, i vi ga koristite na način koji je dosta puta i protivzakonit. Ovde sam vam iznosio podatke vezane za paketiće koje delite u vreme predizborne kampanje, na sam dan izbora, u predizbornoj tišini, pokazivao vam račune gde se DS pojavljuje kao kupac prehrambenih proizvoda, i to stotine tona, šlepere koji jezde Srbijom, deleći ljudima pakete, zloupotrebljavajući socijalnu situaciju u kojoj se nalaze, ne bi li ih prevarili još jedanput i ne bi li vam omogućili još neki mesec na vlasti. Vidite da vaše vlade traju sve kraće i kraće. Da li će nas biti? Razumem vašu brigu za nas i vi ste to na najbolji način pokazali što ste uložili ogromne pare da pokušate da izvršite puč u SRS. (Predsednik: Vreme.) Završavam, ali javiću se ponovo. (Predsednik: Nećete dobiti reč.) Prema tome, laži možete da iznosite koliko god hoćete, mi ćemo se truditi samo i isključivo da do građana dođemo istinom i da radimo po Poslovniku, a ne onako kako vama odgovara i ono što je vama u interesu. Hvala.
Gospodin Todorović mi je dao jednu sugestiju. Mislila sam da su vas šefovi poslaničkih grupa izvestili o rezultatu pokušaja dogovora (vrlo brzo se mi informišemo). Po jedna reč je bila dovoljna, da li smo se dogovorili ili nismo, i svako je od nas to rekao svojim poslanicima. Molim vas, imali smo argumentaciju da do kraja ove godine najmanje dva dana, koja bi inače bila radna, nećemo raditi. To su Sveti Nikola i katolički Božić. Tu smo se potpuno složili. Složili smo se sa značajem i našom obavezom da završimo ovu sednicu, da raspravljamo o poverenju Vladi, o setu finansijskih zakona vezanih za budžet i o budžetu, da to sve treba da uradimo u ovoj godini i procenjivali smo šta to vremenski znači. Bilo je predloga da se od ponedeljka, ako treba, radi i noću i subotom itd., ali, sve u svemu, nismo se dogovorili. Ocenjeno je od jednih da nije u redu da se radi na današnji dan, a od drugih, koji su bili u većini, da je, ipak, neophodno danas da radimo. Naravno, svi vi znate i građani znaju da se ovo ponovo može pretvoriti i u sednicu po Poslovniku. Suštinski, to jeste zloupotreba jer, čuli smo već, subota zvanično nije dan kada Skupština uobičajeno radi. Ali, upoznati smo sa članom 85. koji kaže da predsednik ima pravo da zakaže, ako obrazloži, a ja sam u više navrata to i učinila - zašto je danas ova sednica zakazana. Bilo bi dobro da smo se dogovorili da nastavimo odmah sa radom. No, nadam se da ćemo u neko relativno pristojno vreme ipak stvoriti uslove da radimo, ubeđena da to od nas očekuju građani, ubeđena da je najveći broj poslanika imao mnogo lakšu poziciju da budu u svojim porodicama i na drugim mestima, a ipak su došli ovde. Dakle, poštujući, pre svega građane, nas same, dostojanstvo ovog doma, još jedanput vas pozivam da, kada smo već u ovom broju, radimo. Gospodin Velja Ilić ima reč.
Gospođo predsednice, poštovani poslanici, jutros smo počeli, i došli smo da radimo, ali vidite i sami, ne ide. Vi iz vladajuće koalicije morate biti vrlo jasni i konkretni, morate se dogovoriti, morate znati šta hoćete. Nemojte očekivati od opozicije da sređuje vaše redove. Juče smo imali dva odbora, ja sam imao i treći odbor, Odbor za saobraćaj i veze, pošto sam član Odbora za privatizaciju, i mi smo potpuno zbunjeni. Jer, kada su došla dva ministra, očekivao sam da će biti tu neki boks meč. Kada je počela rasprava, mi ne znamo ko je ko, ko je vlast, ko je opozicija, ko čije interese štiti, a situacija je potpuno jasna. Oni su došli da nam nešto objasne i toliko se posvađali... Gospodin Škundrić je na liniji onoga što smo se dogovorili u ovom parlamentu i to stoji. Međutim, gospodin Dinkić objašnjava nešto što krši zakon koji smo mi ovde doneli. Ljudi u Vladi ne mogu da shvate šta je zakon. Kada Skupština donese zakon, on mora da se poštuje, dalje komentara nema. Sada mi treba da vagamo da li će neko da poštuje zakon koji je Skupština donela. Prema tome, molim vas da nam pomognete, da kažete šta hoćete. Vi ste nama nejasni, mi ne znamo šta hoćete. Evo, doneli ste nam budžet od 900 strana pre neki dan i očekujete da mi sada radimo danonoćno, da to provučete. Taj budžet je katastrofa, ljudi! Da li verujete u NIP imate stavku 12,5 milijardi, gde piše - Vlada će naknadno odlučiti šta sa tim da se radi? Da li ste vi normalni? Da mi donesemo zakon i da vam damo 12,5 milijardi da vi sa njima radite šta god hoćete? To nema nigde na svetu. I posle kažete - biće amandmana. Znate koliko? Hiljadu - na ovaj budžet kakav ste doneli. Pogledajte, infrastruktura države je 16 milijardi, od toga 10 milijardi su subvencije železnici za plate, a šest milijardi za celu državu. A za Fijat ulažete 14 milijardi! Šta vi mislite? Kome dajete 14 milijardi? Gde vam je studija? Kako dajete? Da li ste normalni, ljudi? Dinkiću ste dali 44 milijarde. Jednom ministru, jednom ministarstvu - 44 milijarde, a za celu infrastrukturu jedne države (pričate - koridori, autoputevi) šest milijardi. Od toga tri milijarde su preneti dugovi iz ove godine. Šta da uradite s tim? Kakve crne puteve, koridore, o čemu razgovaramo ovde? Prema tome, sedite, vidite šta hoćete, razmotrite malo vi taj budžet, iskristališite. Šta vi mislite? U NIP je 12,5 milijardi nedefinisano, ne postoji nikakva stavka gde se troši. Molim vas lepo, na šta to liči? (Predsednik: Vreme.) Mi treba da budemo ovde neki koji će doneti neki zakon i gde će imati toliko lufta u tom zakonu. Prema tome, gospodo iz vladajuće koalicije, danas je subota, sutra nedelja, sedite ceo dan i dogovorite se šta hoćete. Mi smo opozicija. Naravno, mi lovimo vaše greške. A mnogo, brate, grešite i zato ima mnogo povreda Poslovnika. (Predsednik: Vreme.) Da manje grešite, manje bismo mi diskutovali. Hvala.
Hvala. Gospodine Iliću, ovo je upravo bio sadržaj za sednicu o budžetu, kojoj žurimo. Potpuno je opravdano, samo nije uvremenjeno, treba da bude na sednici o budžetu. Ovo nije bila povreda Poslovnika, ako hoćemo iskreno. Gospodin Buha je dao amandman na član 1. Molim vas da pređemo na rad... [[žagor u sali]] Samo da vidim koliko jevas po Poslovniku. Znate šta, ova sednica nema nikakvog smisla ako će vas 60 govoriti po Poslovniku. Nastavljamo rad u ponedeljak u 10.00 časova, ali vas molim da u ponedeljak u 10.00 časova počnemo da radimo po dnevnom redu.